Document ID: 32013R0768

IZVEDBENA UREDBA KOMISIJE (EU) št. 768/2013
z dne 8. avgusta 2013
o spremembi Uredbe (ES) št. 917/2004 o podrobnih pravilih za izvajanje Uredbe Sveta (ES) št. 797/2004 o ukrepih za izboljšanje splošnih pogojev za proizvajanje in trženje čebelarskih proizvodov
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 110 v povezavi s členom 4 Uredbe,
ob upoštevanju naslednjega:
(1)
Uredba Komisije (ES) št. 917/2004 (2) vsebuje določbe za izvajanje nacionalnih čebelarskih programov, določenih v členu 105 Uredbe (ES) št. 1234/2007. V skladu s členom 2(2) in (3) Uredbe (ES) št. 917/2004 se ukrepi čebelarskih programov, ki so določeni za vsako leto triletnega obdobja, izvedejo pred 31. avgustom zadevnega leta, plačila pa se opravijo med letnim izvajanjem od 16. oktobra istega leta do 15. oktobra naslednjega leta. Države članice zato med 1. septembrom leta čebelarskega programa in 15. oktobrom istega leta ne morejo izvajati čebelarskih ukrepov.
(2)
Da bi se ukrepi lahko izvajali vse leto in bi se tako izognili vrzeli med izvajanjem in financiranjem čebelarskih ukrepov, je zadevne datume treba spremeniti.
(3)
Finančni prispevek Unije za nacionalne čebelarske programe temelji na staležu čebel / številu panjev v vsaki državi članici, navedenem v Prilogi I k Uredbi (ES) št. 917/2004.
(4)
V skladu s členom 109 Uredbe (ES) št. 1234/2007 so države članice predložile svoje nacionalne čebelarske programe in posodobile število panjev, kot je določeno v členu 1(a) Uredbe (ES) št. 917/2004. Posodobljeno število panjev bi moralo biti navedeno v Prilogi I k Uredbi (ES) št. 917/2004.
(5)
Uredbo (ES) št. 917/2004 bi bilo zato treba ustrezno spremeniti.
(6)
Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Uredba (ES) št. 917/2004 se spremeni:
1.
v členu 2 se odstavka 2 in 3 nadomestita z naslednjim:
„2. Vsako leto čebelarskega programa (v nadaljnjem besedilu: čebelarsko leto) traja 12 zaporednih mesecev od 1. septembra do 31. avgusta.
3. Ukrepi čebelarskih programov, ki so določeni za vsako čebelarsko leto, se v zadevnem čebelarskem letu izvedejo v celoti.
Plačila, povezana z ukrepi, ki se izvajajo v vsakem čebelarskem letu, se opravijo v dvanajstmesečnem obdobju, ki se začne 16. oktobra navedenega čebelarskega leta in konča 15. oktobra naslednjega leta.“;
2.
Priloga I se nadomesti z besedilom iz Priloge k tej uredbi.
Člen 2
Ta uredba začne veljati dan po objavi v Uradnem listu Evropske unije.
Uporablja se od čebelarskega leta 2014, ki se začne 1. septembra 2013.
Ta uredba je v celoti zavezujoča in se neposredno uporablja v vseh državah članicah.
V Bruslju, 8. avgusta 2013

Labels: 4
15
6